Nyt nuukaillaan

Kukkaron nyörejä ei tarvitse solmia umpeen, jos haluaa säästää kuluissa. Jo pelkästään harkituilla hankinnoilla säästää pitkän pennin. Miten ja missä kotona voisi pikkuisen pihistää?

**RUOASSA**

* Suunnittele ostokset etukäteen ja noudata ostoslistaa
* Opettele laittamaan ruokaa myös ilman reseptejä, jotta voit hyödyntää kaikki tähteet
* Nahistuneet kasvikset voi elvyttää kylmässä etikkavedessä liottamalla.

**VAATTEISSA**

* Tee järkeviä vaateostoksia ja satsaa laatuun
* Liika peseminen kuluttaa vaatteita. Usein harjaus tai tuuletus riittää. Farkut ja villavaatteet voi myös pakastaa
* Käytä rikkinäiset kengät suutarilla ja likainen talvitakki pesulassa sen sijaan, että ostaisit uudet.

**KODINHOIDOSSA**

* Poista paha haju jääkaapista laittamalla sinne avoin astia, jossa on muutama ruokalusikallinen leivinsoodaa
* Jos pyykit tai astiat eivät ole kovin likaisia, vähennä pesuaineen määrää

**SISUSTUKSESSA**

* Kirpputoreilta ja kierrätyskeskuksista saa huonekaluja halvalla ja jopa ilmaiseksi
* Hyödynnä asuinalueesi kierrätysryhmää Facebookissa. Jollei ryhmää ole, voit perustaa sellaisen itse. Facebookissa on myös helppo myydä turhia tavaroita pois.
* Jos haluat piristää kodin sisustamista, jo yhden seinän maalaaminen voi riittää

**LASTENLELUISSA**

* Käytä mielikuvastustasi lastenleluissa. Käsistään taitava voi esimerkiksi neuloa pehmolelun itse
* Lainaa kirjastosta piirrettyjä tai konsolipelejä
* Kysy vanhoja leluja sukulaisilta tai ystäviltä, joiden lapset ovat jo kasvaneet leikki-iän ohi

**ÄLÄ HAMSTRAA JOULUPÖYTÄÄN**

*Joulun ruokalasku pienenee, kun menun tekee ruokailijoiden määrän ja makumieltymysten mukaan.*

* Rakenna menu ruoista, joista koko perhe haluaa syödä
* Jaa ruokalajeja useammalle aterialle. Jos aattona syödään kinkkua, voi joulupäivänä tarjota kalaa
* Tee ruokia pakastimeen pitkin joulukuuta, niin kaikki hankinnat ja valmistustyö eivät kasaannu jouluviikolle
* Tee laatikot pieniin vuokiin, jotka voi lämmittää menekin mukaan
* Katso netistä valmiita menuehdotuksia ja ostolistoja, joihin on laskettu tarvittavat raaka-ainemäärät. Apua ruokaostoksiin saat esimerkiksi S-ryhmän osto- ja ruokasuosituspalvelu Foodie.fi:stä
* Älä osta kaappeja täyteen, sillä jouluvieraat saattavat tuoda herkkuja mukanaan.